VEGA, Live Nation og Strøm præsenterer
**Ny musik fra Major Lazer**

*Når Major Lazer giver koncert i Store VEGA den 22. august som en del af Strøm-festivalen, medbringer de masser af nyt materiale. Både numre fra et nyt album og remixes samt samarbejder med bl.a. Snoop Dogg, Hot Chip, Dirty Projectors og No Doubt.*

Bl.a. er nummeret ”[La La La](http://youtu.be/5x__9qYCNMQ)”, hvor dancehall-producerne i Major Lazer arbejder sammen med rapperen Snoop Dogg (under aliaset Snoop Lion) på hans nye reggae-projekt, netop blevet offentliggjort. Det samme er et fedt remix af det albumaktulle, engelske synthpop-band Hot Chips single ”[Look At Where We Are](http://youtu.be/vMa2orzDzL4)”.

Samtidig har [Major Lazer](http://majorlazer.com/), der primært består af den amerikanske producer Diplo, produceret nummeret ”[Settle Down](http://youtu.be/Pb_zZ3xItPI)” for det gendannede poprock-band No Doubt. Tracket er en forløber for bandets kommende album, der udkommer til september og i øvrigt indeholder endnu et Major Lazer-samarbejde.

**Et af årets bedste numre**
Major Lazers har, et par år efter udgivelsen af deres toneangivende debut ”*Guns Don't Kill People... Lazers Do*”, også opnået fornyet opmærksomhed med deres egen single ”[Get Free](http://www.youtube.com/watch?v=OI3shBXlqsw)”. Sangen, der har Dirty Projectors-sangerinden Amber Coffman med på vokal, er af magasinet Soundvenue således netop blevet udvalgt som et af [de bedste i halvåret 2012](http://www.soundvenue.com/features/2012/07/15/halvaarets-bedste-sange-top-2011?featurepage=3#p).

**Nyt album på vej**
”Get Free” er en appetizer til Major Lazers kommende album, der bærer den foreløbige titel *Major Lazer Frees the Universe*. Udgivelsesdatoen er ikke blevet endelig fastlagt, men Diplo er ved at lægge sidste hånd på albummet, der skulle udkomme i løbet af efteråret.

Med dette album skal Major Lazer forsøge at følge op på deres ekstremt populære debut fra 2009, der bl.a. indeholdt singlerne ”[Hold the Line](http://www.youtube.com/watch?v=OeYN_hyR9YI)” og ikke mindst ”[Pon de Floor](http://www.youtube.com/watch?v=VxD_7S7bl8k)”, som hærgede dansegulvene den sommer. Major Lazers mix af dancehall og elektronisk musik begejstrede både anmeldere og fans, og der er derfor mange, som med forventning ser frem til en ny udgivelse fra Major Lazer.

Når Major Lazer gæster Store VEGA til august som en del af den elektroniske musikfestival [Strøm](http://www.stromcph.dk/), vil man kunne høre noget af det nye materiale, ligesom man uden tvivl vil kunne feste til nogle af Major Lazers nyklassiske hits.

**Fakta om koncerten**
Major Lazer (US)
Onsdag den 22. august kl. 21
Store VEGA, Enghavevej 40, 1674 Kbh. V
200 kr. + gebyr
Billetsalg via VEGAs hjemmeside, BilletNET og på posthuse.
[Læs mere og køb billet til koncerten med Major Lazer i Store VEGA](http://vega.dk/arrangementer/major-lazer-7742.html).
Koncerten præsenteres af VEGA, Live Nation og Strøm.

*For yderligere oplysninger kontakt venligst*
Anders Madsen
Online-redaktør, VEGA

akm@vega.dk - 3326 0946